Badlands
Store norske leksikon,Geografi,Verdens geografi,Nord- og Mellom-Amerika,USAs geografi,Natur og landemerker i USA
Badlands er et ufremkommelig distrikt i South Dakota. Begrepet brukes nå som betegnelse for lignende strøk også andre steder. Det er lave platåer som i kantene er gjennomskåret av utallige forgrente bekkedaler med stupbratte kanter, som står i ras, uten plantevekst. Denne topografien utvikles i løse bergarter, leirholdig sandstein og mergel i halvtørt klima, hvor regnet kommer i sterke skurer.
Badlands forekommer i store områder i USA, øst for Rocky Mountains (blant annet i North Dakota, Wyoming, Nebraska, Kansas), i Sør-Amerika, Afrika og Asia. Ettersom de utvikles, blir landet helt ubrukelig. Badlands begynner å dannes hvor skogen utryddes og vegetasjonen skades ved overdrevent beite. I Norge er leirterrassene i de lavere strøk av Østlandet og Trøndelag ofte gjennomskåret av et nettverk av trange bekkedaler, og landskapet viser da noen likhet med Badlands. Les mer i Store norske leksikon Badlands nasjonalpark